Fjölmenni við opnun sýningar um Hallstein Ríflega hundrað voru viðstaddir opnun á sýningu um Hallstein Sveinsson í Safnahúsinu í Borgarnesi síðdegis í gær . Við opnunina talaði Jónína Erna Arnardóttir fyrir hönd Borgarbyggðar og stjórnar Safnahúss og Guðrún Jónsdóttir safnstjóri sagði frá Hallsteini . Einnig var sýnt brot úr fjörutíu ára gömlu sjónvarpsviðtali við Hallstein þar sem hann er spurður um listasafn sitt sem hann gaf til Borgarness árið 1971 og er grunnurinn að Listasafni Borgarness . Góð stemning var við opnunina enda margir á staðnum sem þekktu Hallstein . Voru menn sammála um það að hann hefði verið stórmerkur maður sem gaf ómetanlega gjöf til sína heimahéraðs . Á sýningunni má sjá myndir af Hallsteini sem listvinir hans hafa gert , en einnig myndir úr safni hans , handverk hans og verk eftir Ásmund bróður hans . Listrænn ráðgjafi við uppsetninguna var Helena Guttormsdóttir myndlistarkona . Sýningin verður opin frá klukkan 13 - 18 alla virka daga og á öðrum tímum eftir samkomulagi . Hún mun standa fram í janúar og hafa skólar sérstaklega verið hvattir til að nýta sér leiðsögn um hana á þeim tíma .